Document ID: /roh_data/filtered/fineweb-2-filterrobots_roh.jsonl.gz/69707

La guardia da chatscha grischuna ha sajettà dus lufins dal triep da Moesola la notg sin mesemna. Quel ha ses revier enturn il San Bernardino. Ils lufins èn vegnids sajettads cun lubientscha da l'Uffizi federal da l'ambient, scriva l'Uffizi da chatscha e pestga sin sia pagina d'internet.
L'uffizi federal da l'ambient aveva lubì da sajettar ils dus giuvens mez avust. Tut en tut ha il Grischun quest onn cunquai regulà dus trieps da lufs. La fin d'avust èn gia vegnids sajettads dus lufins dal triep da Valgronda sur Sursaissa.